Πέτερ Πελεγκρίνι

Ο Πέτερ Πελεγκρίνι (Peter Pellegrini, 6 Οκτωβρίου 1975-) είναι Σλοβάκος πολιτικός, πρόεδρος από το 2024  και πρώην πρωθυπουργός της χώρας του από τις 22 Μαρτίου του 2018 ως τις 20 Μαρτίου 2020. Έχει προηγουμένως υπηρετήσει σε πολλές κυβερνητικές θέσεις στην χώρα του, με πιο πρόσφατη αυτή του αναπληρωτή πρωθυπουργού για Επενδύσεις και Ψηφιοποίηση.

Μεταξύ του 2006 και του 2012 ήταν μέλος του Εθνικού Συμβουλίου της Σλοβακίας. Στη συνέχεια έγινε υπουργός Οικονομικών και υπηρέτησε στη θέση αυτή μέχρι τον διορισμό του ως υπουργός Παιδείας, Επιστημών, Έρευνας και Αθλητισμού, στις 3 Ιουλίου 2014. Ήταν πρόεδρος του Εθνικού Συμβουλίου από τις 25 Νοεμβρίου 2014 ως τις 23 Μαρτίου 2016. Κατόπιν έγινε αναπληρωτής πρωθυπουργός για Επενδύσεις.

 Βιογραφία 
Ο προπάππος του ήταν Ιταλός. Σπούδασε στο τμήμα Οικονομικών Επιστημών του Πανεπιστημίου Ματέι Μπελ και στο Πολυτεχνείο του Κόσιτσε, στο δεύτερο με έμφαση στον τραπεζικό τομέα, τις επενδύσεις και τη χρηματοδότηση. Μεταξύ του 2002 και του 2006 εργάστηκε ως οικονομολόγος και αργότερα ως σύμβουλος του μέλους του Εθνικού Συμβουλίου, Λιουμπομίρ Βάζνι.

 Πολιτική καριέρα 
Στις βουλευτικές εκλογές του 2006 εξελέγη με το κόμμα "Κατεύθυνση - Κοινωνική Δημοκρατία (Smer-SD). Στις εκλογές του 2010 επανεξελέγη, το ίδιο και στις εκλογές του 2012.

Από το 2012 ως τις 3 Ιουλίου 2014 ήταν υπουργός Οικονομικών. Αργότερα έγινε για μικρό χρονικό διάστημα Υπουργός Παιδείας, Επιστημών, Έρευνας και Αθλητισμού. Στις 25 Νοεμβρίου 2014, εξελέγη πρόεδρος του Εθνικού Συμβουλίου, διαδεχόμενος τον Παβόλ Πάσκα. Το 2015 διορίστηκε "Ψηφιακός Πρωταθλητής της Σλοβακίας" μια θέση της Ευρωπαϊκής Ένωσης που σκοπό έχει να προωθήσει τα οφέλη από την ψηφιακή κοινωνία χωρίς αποκλεισμούς. Ο Πελεγκρίνι στη συνέχεια έγινε αναπληρωτής πρωθυπουργός για Επενδύσεις το 2016, κατά τη διάρκεια της τρίτης κυβέρνησης του Ρόμπερτ Φίτσο.

Πρωθυπουργός της Σλοβακίας
Ο Πελεγκρίνι ορκίστηκε πρωθυπουργός μετά την παραίτηση του προκατόχου του, Ρόμπερτ Φίτσο στις 15 Μαρτίου 2018, στον απόηχο της δολοφονίας του δημοσιογράφου Γιαν Κούτσιακ. Ο Πρόεδρος Αντρέι Κίσκα ενέκρινε το υπουργικό συμβούλιο στις 21 Μαρτίου 2018 και 81 μέλη του Εθνικού Συμβουλίου ψήφισαν υπέρ της έγκρισης του Υπουργικού συμβουλίου την επόμενη εβδομάδα.

 Προσωπική ζωή 
Ο Πελεγκρίνι έχει ιταλικές ρίζες. Ο προπάππους του, Λεοπόλντο Πελεγκρίνι, ήρθε στην Αυστροουγγρική Αυτοκρατορία για να εργαστεί στην κατασκευή της σιδηροδρομικής γραμμής μεταξύ Λέβιτσε και Ζβόλεν. Εκεί ερωτεύτηκε την ντόπια Μαρία Κουνόβσκα και αποφάσισε να εγκατασταθεί στο Λεχότκα ποντ Μπρέχμι, στην περιοχή της Ζιάρ ναντ Χρόνομ.

 Προεδρία (2024-) 
Ο Πελεγκρίνι ανακοίνωσε την υποψηφιότητά του για τις προεδρικές εκλογές του 2024. Στις 23 Μαρτίου 2024, ήρθε δεύτερος στον πρώτο γύρο με 37,03%, με τον διπλωμάτη καριέρας Ιβάν Κόρτσοκ να κερδίζει με 42,52% και τον συνταξιούχο δικηγόρο και δικαστή Στέφαν Χάραμπιν να έρχεται στην τρίτη θέση με 11,74%.  Αμέσως μετά τη δεύτερη θέση, είχε διεκδικήσει την υποστήριξη των εταίρων του συνασπισμού SNS, του οποίου ο ηγέτης Andrej Danko, αποσύρθηκε από τον πρώτο γύρο, καθώς και των αποτυχημένων υποψηφίων Κριστιάν Φορό και Στέφαν Χαραμπίν.

Στις 6 Απριλίου 2024 στον 2ο γύρο κέρδισε με  53,12% των ψήφων επικρατώντας του αντιπάλου του, Ιβάν Κόρτσοκ που έλαβε 46,88%. Την επομένη των εκλογών, επιβεβαίωσε ότι θα παραιτηθεί από αρχηγός της HLAS-SD και θα αποσύρει την ιδιότητα του μέλους του κόμματος για να τιμήσει την άγραφη πολιτική παράδοση ο πρόεδρος να είναι μη κομματικός αξιωματούχος.

Ο Πελεγκρίνι ορκίστηκε και ανέλαβε καθήκοντα προέδρου στις 15 Ιουνίου 2024.

 Παραπομπές 

Εξωτερικοί σύνδεσμοι


Κατηγορία:Πρωθυπουργοί της Σλοβακίας
Κατηγορία:Πρόεδροι της Σλοβακίας
Πελεγκρινι